Wes-Kaapse robotte draf operasies kafDie Da Vinci Xi-chirurgiese stelsels het reeds 260 operasies in die Tygerberg- en Groote Schuur-hospitaal help uitvoer (Foto: Universiteit van Kaapstad) Hoewel die Wes-Kaap se twee chirurgiese robotte nog net vir ŉ kort rukkie in werking is, is dié stelsels reeds van onskatbare waarde vir chirurge in dié provinsie se grootste hospitale. Die Da Vinci Xi-chirurgiese stelsels het reeds 260 operasies in die Tygerberg- en Groote Schuur-hospitaal help uitvoer en sodoende die las op Wes-Kaapse gesondheidswerkers verminder. Nomafrench Mbombo, LUR van gesondheid en welstand in die Wes-Kaap, het dié syfer in ŉ antwoord op ŉ DA-parlementêre vraag bekendgemaak. Mbombo sê die insluiting van robotika by die departement het gelei tot ŉ drastiese afname in die hospitaliseringstyd van baie pasiënte. Die Da Vinci-robotiese stelsels gebruik gevorderde tegnologie soos 3D-kameras wat ŉ enkele chirurg in staat stel om komplekse prosedures akkuraat en met minimale impak op die pasiënt uit te voer. Die feit dat robotchirurgie minder weefselskade as tradisionele metodes tot gevolg het, beteken dat die herstelproses van pasiënte minder ingewikkeld is. Pasiënte ervaar minder pyn en die moontlikheid van komplikasies is ook baie laer, wat hospitaliseringstyd met drie tot vyf dae kan verminder. Sedert die aanskaffing van hierdie robotte is daar meer beddens in Wes-Kaapse hospitale beskikbaar, wat dit moontlik maak om meer pasiënte te behandel. “Die program se resultate is inspirerend en bewys die betroubaarheid van die departement se belegging in hierdie masjiene,” sê Gerrit Pretorius, DA woordvoerder vir gesondheid in die Wes-Kaap. “Die inisiatief wys hoe tegnologie aangewend kan word om meer mense te behandel, met die bykomende voordeel dat mense vinniger en meer doeltreffend van chirurgie kan herstel.” Volgens Pretorius sal hy in die komende weke saam met die departement werk om die lewensvatbaarheid te ondersoek om hierdie projek na hospitale regoor die Wes-Kaap uit te brei. “Ons wil die wonderlike inisiatief waarvoor die Wes-Kaapse regering bekend is uitbrei en tot al ons landsburgers se voordeel aanwend,” sê Pretorius.